钦定古今图书集成/明伦汇编/官常典/第585卷 > 《贺高相公除荆南启》胡曾
## 钦定古今图书集成/明伦汇编/官常典/第585卷 > 《贺高相公除荆南启》胡曾

伏以相公承家业峻，开国勋高，术妙六奇，图精八阵。
生民皎日，圣主迅雷。才成破赵之功，旋告下齐之捷。
故得威宣破竹，力号拔山，弛张七德之中，舒卷五车
之内。东周士庶，咸居沸鼎之中；西蜀蒸民，悉在春台
之上。盖由人事，岂属天时。昔汉得韩信而兴，楚失陈
平遂灭。今者江腾海沸，山动岳摇，荆门告累卵之危，
淮楚陈剖胎之难。赤眉卷地，黄巾滔天，公侯无匡合
之才，藩镇乏纵擒之术。若不预咨贤哲，早托英雄，则
何异鱼游宋池，燕巢卫幕？昆冈火发，玉石俱焚；历阳
水来，智愚同陷。虽思尝胆，何补噬脐。且擘断华山，宜
假巨灵之力；决平洪水，须凭大禹之才。是以上自一
人，下同百辟，佥云“非相公不能定荆”楚，非相公不能
绾货泉，既无易于肩尧，遂有成于命说。伏计即离犀
浦，遽赴龙山，销唐尧旰食之忧，解黎庶倒悬之急。某
家在湖外，身出关中，遂假道于荆关，获起居于梅鼎。
仰将军之大树，敢议营巢；窥丞相之巨川，惟希在藻。
伏惟照鉴。